b'\n_START_ARTICLE_\nGerhards Merkators\n_START_SECTION_\nDz\xc4\xabvesg\xc4\x81jums\n_START_PARAGRAPH_\nDzimis k\xc4\x81 Gerards Kr\xc4\x93mers (Gerard De Kremer) 1512. gada 5. mart\xc4\x81 Rupelmond\xc4\x93, Flandrij\xc4\x81, kurpnieka Huberta Kr\xc4\x93mera un vi\xc5\x86a sievas Emerances \xc4\xa3imen\xc4\x93. No 1530. gada stud\xc4\x93ja L\xc4\x93venes (Leuven) universit\xc4\x81t\xc4\x93, latiniz\xc4\x93ja savu uzv\xc4\x81rdu uz Mercator, p\xc4\x93c tam str\xc4\x81d\xc4\x81ja globusu darbn\xc4\xabc\xc4\x81 (1534-1537). 1537. gad\xc4\x81 izveidoja Sv\xc4\x93t\xc4\x81s zemes karti Amplissima Terrae Sanctae descriptio ad utriusque Testamenti intelligentiam, bet 1538. gad\xc4\x81 pasaules karti un 1539. gad\xc4\x81 Flandrijas karti._NEWLINE_1541. gad\xc4\x81 vi\xc5\x86\xc5\xa1 izgatavoja savu pirmo globusu. 1544. gad\xc4\x81 Merkatoru apcietin\xc4\x81ja sakar\xc4\x81 ar aps\xc5\xabdz\xc4\xabb\xc4\x81m seko\xc5\xa1anai Lutera m\xc4\x81c\xc4\xabbai. 1551. gad\xc4\x81 vi\xc5\x86\xc5\xa1 pabeidza sava zvaig\xc5\xbe\xc5\x86oto debesu globusa izgatavo\xc5\xa1anu un pie\xc5\x86\xc4\x93ma uzaicin\xc4\x81jumu doties uz Duisburgu, kur G. Merkators bija akad\xc4\x93misk\xc4\x81s \xc4\xa3imn\xc4\x81zijas matem\xc4\x81tikas un kosmogr\xc4\x81fijas profesors (1559-1562). 1568. gad\xc4\x81 izn\xc4\x81ca vi\xc5\x86a sarakst\xc4\xabt\xc4\x81 pasaules v\xc4\x93stures hronolo\xc4\xa3ija Chronologia. Hoc est temporum demonstratio exactissima, ab initio mundi usque ad annum Domini MDLXVIII. 1569. gad\xc4\x81 Merkators izveidoja savu slaveno lielo pasaules karti Nova et aucta orbis terrae descriptio ad usum navigantium, ko v\xc4\x93l ilgi izmantoja pasaules apce\xc4\xbcot\xc4\x81ji. 1578. gad\xc4\x81 vi\xc5\x86\xc5\xa1 izdeva Ptolemaja v\xc4\x93sturisko kar\xc5\xa1u komplektu._NEWLINE_1585. gad\xc4\x81 vi\xc5\x86\xc5\xa1 izdeva modern\xc4\x81s \xc4\xa3eogr\xc4\x81fijas kar\xc5\xa1u gr\xc4\x81matu ar 51 karti, kas satur\xc4\x93ja t\xc4\x81 laika 16 Francijas (Galliae Tabulae Geographicae), 9 Be\xc4\xbc\xc4\xa3ijas un Holandes (Belgii Inferioris Geographicae Tabulae) un 26 V\xc4\x81cijas kartes (Germaniae tabulae geographicae). 1589. gad\xc4\x81 22 Vidusj\xc5\xabras valstu kartes (Italiae, Sclavoniae et Graeciae tabulae geographicae). Vi\xc5\x86a pl\xc4\x81nos bija izveidot pasaules atlantu ar 120 kart\xc4\x93m. Merkatora kosmogr\xc4\x81fijas atlantu Atlas, sive Cosmographicae Meditationes de Fabrica Mundi et fabricati figura p\xc4\x93c vi\xc5\x86a n\xc4\x81ves izdeva vi\xc5\x86a d\xc4\x93ls Rumolds Merkators (1595). Taj\xc4\x81 bija iek\xc4\xbcautas papildus 34 Zieme\xc4\xbceiropas un Austrumeiropas kartes, ar\xc4\xab Livonijas karte, kas tika atk\xc4\x81rtoti izdota ar\xc4\xab 17. gadsimt\xc4\x81._NEWLINE_Miris 1594. gada 2. decembr\xc4\xab Duisburg\xc4\x81.'